ET Euroopa Liidu Teataja C 32/11

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2006/C 32/04)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) NR 2081/92

CORDEIRO DE BARROSO, ANHO DE BARROSO VÕI BORRÊGO DE LEITE DE BARROSO

EÜ nr: PT/00231/6.5.2002

KPN ( ) KGT (X)

Käesolev kokkuvõte on koostatud üksnes teavitamise eesmärgil. Kõikide üksikasjade suhtes palutakse huvitatud pooltel, eelkõige asjaomaste kaitstud päritolunimetuste või kaitstud geograafilise tähisega hõlmatud toodete tootjatel tutvuda kas siseriiklikul tasandil või Euroopa Komisjonist (1) kättesaadava tehnospetsifikaadi täieliku variandiga.

1. Liikmesriigi vastutav talitus

Nimi: Instituto de Desenvolvimento Rural e Hidráulica Aadress: Av. Afonso Costa, n.o 3, P-1949-002 Lisboa Tel: (351) 21 844 22 00 Faks: (351) 21 844 22 02 E-post: idrha@idrha.min-agricultura.pt

2. Taotlejate rühm

2.1. Nimi: Cooperativa Agrícola de Produtores de Batata para Semente de Montalegre crl

2.2. Aadress:

Rua General Humberto Delgado 5470 — 247 Montalegre Tel: (351) 276 51 22 53 Faks: (351) 276 51 25 28 E-post: quadrimonte@iol.pt

2.3. Liikmed: tootja/töötleja (X) muu ( )

3. Toote liik

Rühm 1.1.: Värske liha (ja rups)

4. Tehnospetsifikaat

(artikli 4 lõikes 2 sätestatud nõuete kokkuvõte)

4.1. Nimetus: Cordeiro de Barroso, Anho de Barroso või Cordeiro de leite de Barroso

4.2. Kirjeldus: liha, mis saadakse Churra Galega ja Bordaleira de Entre Douro e Minho tõugu lammaste ristamisest sündinud emas- või isasloomade rümpade tükeldamisel; loomi kasvatatakse tootmispiirkonnas traditsioonilisel viisil (mitte intensiivselt) ning tapetakse kuni nelja kuu vanusena tapakaalus 4-12 kg. Ka lihtsalt valmistatud liha on õrn, mahlane ja äärmiselt maitsev. Iseloomulik maitse on lahutamatult seotud tootmisviisi ja söödavalikuga. Rümbad liigitatakse kolme kaaluklassi: A (4,0-7,0 kg), B (7,1-10 kg) ja C (10,1-12,0 kg).

4.3. Geograafiline piirkond: tootmise geograafiline piirkond, kus talled sünnivad, kasvavad ja tapetakse, rümbad tükeldatakse ning liha pakitakse, hõlmab järgmisi Vila Reali piirkonna haldusüksusi: Boticas, Chaves, Mondim de Basto, Montalegre, Murça, Ribeira de Pena, Valpaços ja Vila Pouca de Aguiar. Piirkond, mida tuntakse üldiselt Barroso nime all, hõlmab Boticasi, Chavesi ja Montalegre haldusüksusi, kuid käesoleval juhul on lisatud ka nendega piirnevad haldusüksused (vt eespool), kus valitsevad samad lambakasvatustingimused ja toodetavate rümpade kvaliteet on samaväärne.

4.4. Päritolutõend: geograafilist tähist tohib kasutada ainult juhul, kui rümbad pärinevad loomadelt, kes on sündinud ja keda on kasvatatud farmides, mis vastavad järgmistele nõuetele: farm asub tootmise geograafilises piirkonnas, farmis täidetakse loomatervise ja söötade suhtes kohaldatavaid eeskirju, seda majandatakse vastavalt spetsifikaadile ning seal kasutatakse tõendamis- ja kontrollisüsteemi, mis on ette nähtud dokumendiga Regras de Controlo e Certificação do Cordeiro de Barroso. Igal pakendil on nummerdatud tõendusmärk, mis võimaldab igas tootmisetapis kindlaks teha toote päritoluettevõtte.

4.5. Tootmismeetod: liha saadakse Churra Galega ja Bordaleira de Entre Douro e Minho tõugu lammaste ristamisest sündinud tallede rümpade tükeldamisel. Lambaid paljundatakse ja tallesid kasvatatakse traditsioonilisel viisil; talled tapetakse 30-120 päeva vanusena tapamajas, millel on loanumber ning mis tegutseb vastavalt kohaldatavatele õigusaktidele, on heaks kiidetud Euroopa Ühenduse poolt, asub tootmise geograafilises piirkonnas ja on saanud asjaomase tootjarühma heakskiidu. Enne tapmist tuleb loomad uimastada. Tapmine peab toimuma jagamatute partiide kaupa, nii et iga partii koosneb ainult ühest heakskiidetud tootjaettevõttest pärit talledest. Tapmise juures viibib alati tõendusasutuse tehnik või tema volitatud esindaja, kes kontrollib, et tapamaja tegevus on nõuetekohane ja vastavuses spetsifikaadiga. Kohe pärast tapajärgset kontrolli jahutatakse rümbad või jaotustükid temperatuurini 4 °C või alla selle (±1 °C). Rümbasisene lõpptemperatuur 7 °C saavutatakse kuni 12 tunniga ja rümpasid hoitakse kuni lähetamiseni ruumides suhtelise niiskusega 85-90 % vastavalt kohaldatavatele õigusaktidele.

Tükeldamine ja pakendamine peab toimuma eespool kirjeldatud geograafilises piirkonnas, et toote käsitlemisel oleks võimalik tagada toote jälgitavus, ehtsus ja omadused.

4.6. Seos piirkonnaga: Cordeiro de Barroso liha tootmine on lahutamatult seotud kesamaa kasutamisega, looduslike ja kultuurkarjamaadega ning Barroso piirkonna loodusliku taimkattega. Piirkonna ökosüsteem ja kohalike elanike karjakasvatusalased kogemused võimaldavad kasvatada tallesid, kellel on tootmispiirkonnale iseloomulikud omadused. Ekstensiivne lambakasvatus ja spetsiifiliste ressursside kasutamine on aastakümnetega kujundanud traditsioonilise tallekasvatusviisi. Lambakasvatuse ajalugu selles piirkonnas on pikk ja tihedalt seotud kohaliku karjatamisviisiga. Tänu oma maitsele ja struktuurile on Cordeiro de Barroso liha olnud kohalikus toidusedelis alati olulisel kohal, eriti pidupäevadel. Olles piirkonnas kõrgelt hinnatud, on asjaomastel kariloomadel märkimisväärne roll Barroso piirkonna tavades ja neid kasutatakse teatavatel erilistel puhkudel kinkimiseks.

4.7. Kontrolliasutus:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L, P-5370 Mirandela Tel: (351) 278 261 410 Faks: (351) 278 261 410 E-post: tradição-qualidade@clix.pt

Kontrolliasutus Tradição e Qualidade on tunnustatud vastavalt standardile 45011:2001.

4.8. Märgistus: etiketil peavad olema sõnad “Cordeiro de Barroso — Indicação Geográfica Protegida”, toote logo ja pärast ühenduses registreerimist ka ühenduse logo.

CORDEIRO DE BARROSO

Indicação Geográfica

Lisaks peab etiketil olema tõendusmärk, mis sisaldab toote nime ja sellele vastavat tähist, järelevalveasutuse nime ja toote seerianumbrit (jälgitavust võimaldav numbriline või tähtnumbriline kood).

4.9. Siseriiklikud nõuded: —

(1) Euroopa Komisjon, põllumajanduse peadirektoraat, põllumajandustoodete kvaliteedipoliitika osakond, B-1049, Brüssel.